CELEX: 32016D1138
Language: et
Date: 2016-07-11 00:00:00
Title: Komisjoni rakendusotsus (EL) 2016/1138, 11. juuli 2016, millega muudetakse UN/CEFACTi standardil põhinevaid vorme kalandusteabe vahetamiseks (teatavaks tehtud numbri C(2016) 4226 all)

13.7.2016   
            
            
               ET
            
            
               Euroopa Liidu Teataja
            
            
               L 188/26
            
         KOMISJONI RAKENDUSOTSUS (EL) 2016/1138,
   11. juuli 2016,
   millega muudetakse UN/CEFACTi standardil põhinevaid vorme kalandusteabe vahetamiseks
   
      
         (teatavaks tehtud numbri C(2016) 4226 all)
      
   
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 20. novembri 2009. aasta määrust (EÜ) nr 1224/2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006, (1) eriti selle artikleid 111 ja 116,
   võttes arvesse komisjoni 8. aprilli 2011. aasta rakendusmäärust (EL) nr 404/2011, millega kehtestatakse nõukogu määruse (EÜ) nr 1224/2009 (millega luuakse ühenduse kontrollisüsteem ühise kalanduspoliitika eeskirjade järgimise tagamiseks) üksikasjalikud rakenduseeskirjad, (2) eriti selle artiklit 146j,
   ning arvestades järgmist:
   
               (1)
            
            
               ÜRO kaubanduse hõlbustamise ja elektroonilise äritegevuse keskuse (UN/CEFACT) 27. foorumil, mis peeti 25.–29. aprillil 2016, võeti vastu kalandusteabe vahetamise standard (FLUX). Kõnealuse ülemaailmse standardi järgimiseks on vaja muuta praegust Euroopa Liidu elektroonilist laevaettekannete süsteemi.
            
         
               (2)
            
            
               Rakendusmääruse (EL) nr 404/2011 artiklis 146c on sätestatud, et kõik kalandusteabe vahetamisega seotud teated peavad põhinema kõnealusel UN/CEFACTi standardil.
            
         
               (3)
            
            
               Kõikideks elektroonilisteks andmevahetusteks kasutatavad muudetud XML-vormid ja rakendusdokumendid tehakse kättesaadavaks Euroopa Komisjoni kalanduse veebisaidi (3) põhiandmeregistri lehel.
            
         
               (4)
            
            
               Kalanduskontrolli eksperdirühma – ERSi (elektrooniline registreerimis- ja aruandlussüsteem) ja andmehalduse töörühma kohtumistel pakkusid liikmesriigid välja kõnealuse muudetud vormi rakendamiseks vajaliku aja. Seda on arvesse võetud. Käesoleva otsusega ettenähtud meetmed on kehtestatud kooskõlas liikmesriikidega,
            
         ON VASTU VÕTNUD KÄESOLEVA OTSUSE:
   Artikkel 1
   Laevaseiresüsteemi andmete vahetamine
   1.   Alates 1. novembrist 2016 muudetakse rakendusmääruse (EL) nr 404/2011 artiklis 146f osutatud laevaseiresüsteemi andmete esitamiseks kasutatavat vormi ja vastavaid rakendusdokumente vastavalt Euroopa Komisjoni kalanduse veebisaidi põhiandmeregistri lehel avaldatud dokumendile „FLUX-P1000/P1000-07: laevade asukoha määramise spetsifikatsioonid“.
   2.   Alates 1. juulist 2017 peavad lipuliikmesriigi süsteemid võimaldama vastata taotlustele, mis käsitlevad laevaseiresüsteemide andmeid, vastavalt rakendusmääruse (EL) nr 404/2011 artikli 146f lõikele 3, kasutades käesoleva artikli lõike 1 kohaselt muudetud vormi.
   Artikkel 2
   Püügitegevuse andmete vahetamine
   1.   Alates 1. novembrist 2017 muudetakse rakendusmääruse (EL) nr 404/2011 artiklis 146g osutatud püügitegevuse andmete vahetamiseks kasutatavat vormi ja vastavaid rakendusdokumente vastavalt Euroopa Komisjoni kalanduse veebisaidi põhiandmeregistri lehel avaldatud dokumendile „FLUX-P1000/P1000-03: püügitegevuse spetsifikatsioonid“.
   2.   Vastavalt rakendusmääruse (EL) nr 404/2011 artikli 146g lõikele 2 peavad lipuliikmesriigi süsteemid võimaldama saata püügitegevust käsitlevaid teateid ning vastata alates 1. novembrist 2017 tehtavate püügireisidega seotud püügitegevuse andmete taotlustele UN/CEFACTi standardi P1000-3 kohases vormis.
   Artikkel 3
   Müügiandmete vahetamine
   1.   Alates 1. novembrist 2017 muudetakse rakendusmääruse (EL) nr 404/2011 artiklis 146h osutatud müügiandmete vahetamiseks kasutatavat vormi ja vastavaid rakendusdokumente vastavalt Euroopa Komisjoni kalanduse veebisaidi põhiandmeregistri lehel avaldatud dokumendile „FLUX-P1000/P1000-05: müügivaldkonna spetsifikatsioonid“.
   2.   Liikmesriigi süsteemid peavad võimaldama vastavalt rakendusmääruse (EL) nr 404/2011 artikli 146h lõikele 3 saata müügiteatisi ja ülevõtmisdeklaratsioone ning vastata alates 1. novembrist 2017 tehtavate toimingutega seotud müügiteatiste ja ülevõtmisdeklaratsioonide andmete taotlustele UN/CEFACTi standardi P1000-5 kohases vormis.
   Artikkel 4
   Püügi koondandmete edastamine
   Alates 15. veebruarist 2017 muudetakse rakendusmääruse (EL) nr 404/2011 artiklis 146i osutatud püügi koondandmete esitamiseks kasutatavat vormi ja vastavaid rakendusdokumente vastavalt Euroopa Komisjoni kalanduse veebisaidi põhiandmeregistri lehel avaldatud dokumendile „FLUX-P1000/P1000-12: püügiandmete koondaruannete koostamise spetsifikatsioonid“.
   Artikkel 5
   Adressaadid
   Käesolev otsus on adresseeritud liikmesriikidele.
   
      Brüssel, 11. juuli 2016
      
         
            Komisjoni nimel
         
         
            president
         
         Karmenu VELLA
      
   
   
      (1)  ELT L 343, 22.12.2009, lk 1.
   
      (2)  ELT L 112, 30.4.2011, lk 1.
   
      (3)  http://ec.europa.eu/fisheries/cfp/control/codes/index_en.htm